Լիզա Բերքյան-Աբրահամյան

Լիզա Բերքյան-Աբրահամյան (Լիզա Աբրահամյան) (, ), հայ լրագրող, թարգմանիչ, մատենագետ, Հայաստանի ժուռնալիստների միություն անդամ (1978)։

Կենսագրություն 

Լիզա Աբրահամյան-Բերքյանը ծնվել է 1949 թվականի դեկտեմբերի 13-ին Սպիտակի շրջանի, ներկայումս Արագածոտնի մարզի Գեղարոտ գյուղում, Զարզանդ (Ժորա) և Վարիկո Աբրահամյանների ընտանիքում։ Ավարտել է Խաչատուր Աբովյանի անվան ՀՊՄՀ-ի կուլտուրայի ֆակուլտետը, Բաքվի կուսակցական բարձրագույն դպրոցը, Վիսբադենի ժողովրդական բարձրագույն դպրոցի և Գյոթեի ինստիտուտի գերմաներենի դասընթացները։

Աշխատել է Գեղարոտի գրադարանի վարիչ, «Արագած» շրջանային թերթի բաժնի վարիչ, նույն թերթի գլխավոր խմբագիր, ՀԿԿ Արագածի շրջկոմի քաղլուսկաբինետի վարիչ, նույն շրջկոմի գաղափարախոսական բաժնի վարիչ, շրջխորհրդի գործկոմի նախագահի օգնական։

1989 թ.՝ ՀԿԿ Արագածի շրջկոմի գաղափարախոսական բաժնի վարիչ աշխատելուն զուգահեռ, ընտրվել է Արագածի շրջանի՝ Արցախին օգնող և օժանդակող հանձնախմբի նախագահ։ Հանգանակել են  սննդամթերք, պարեն,  օգնությունը Լենինականի (Գյումրի), Երևանի օդանավակայաններից՝ ինքնաթիռով հասցրել  Արցախ։ Այդ գործը շարունակել է մինչև 1992 թ․։ Ապրելով արտերկրում, ամուսնու՝ Արա Բերքյանի հետ շարունակել աջակցել Արցախին։ 

  1993 թ. ապրիլին, ամուսնու՝ Արա Բերքյանի հետ (նա Մայնցի հայկական համայնքի նախագահն էր) մեկնել են Արցախ։ Այցի նպատակը եղել է Մայնցի հայկական համայնքի օգնությունը Արցախ հասցնելը։ 

1992 թվականին բնակություն է հաստատել Գերմանիայի Վիսբադեն քաղաքում։ Ամուսինն է ճարտարապետության և ինժեներության դոկտոր, գրող, հայագետ, գերանահայ ճանաչված գործիչ Արա Բերքյանը։

Գերմանիայում աշխատել է Վիսբադենի քաղաքային գրադարանի գլխավոր մասնագետ, հասարակական կարգով եղել է Մայնցի հայկական համայնքի շաբաթօրյա դպրոցի վարժուհի և համայնքի «Բանբեր» երկլեզվյա ամսաթերթի խմբագիր։

Ընտրվել է ՀԿԿ Արագածի շրջկոմի բյուրոյի, պլենումի անդամ, Արագածի շրջանային խորհրդի պատգամավոր, կանանց շրջանային խորհրդի նախագահ։ 
  
Թղթակցել է ՀՀ գիտությունների ազգային ակադեմիայի «Նպատակ», «Գիտություն», ինչպես նաև՝ «Ակունք», «Ազգ», «Իրատես de facto»,«Առավոտ», Բեյրութի «Ազդակ» թերթերին, Գերմանա-հայկական ընկերության օրգան՝ «Հայ-գերմանական-հանդեսին», «Haysociety» ամսագրին, Հայաստանի ազգային գրադարանի «Հոգևոր Հայրենիք» ամսաթերթին, «Օրեր» ամսագրին (Պրահա)։

1992 թվականից մինչև օրս Հայաստանի մասին բանասխոսություններով, ելույթներով հանդես է եկել Մայնցի հայկական համայնքում, Վիսբադենի քաղաքապետարանում, Վիսբադենի ժողովրդական բարձրագույն դպրոցի Կանանց և «Թանդեմ» կուրսերում, Վիսբադենի, Քելքհայմի ավետարանական հինգ եկեղեցիների համայնքներում, Մայնի Ֆրանկֆուրտում՝ Հեսսենի հայկական մշակութային միությունում, Գերմանիայում Հայաստանի դեսպանատանը, Շտուտգարտի, Հանաուի հայ համայնքներում, Վիսբադենի Հայրենի տանը և Գրականության տանը, Քյոլնի գերմանահայ կանանց միությունում։

Երկեր 

Հեղինակել է «ԱՐԱ Յ․ ԲԵՐՔՅԱՆ» «ՎԵՐՀՈՒՇԻ ՄԱՍՈՒՆՔՆԵՐ» գրքերը, գերմաներենից հայերեն է թարգմանել և հրատարակել Էննո Մեյերի և Արա Բերքյանի՝ «ՀՌԵՆՈՍԻ ԵՎ ԱՐԱՔՍԻ ՄԻՋԵՎ. 900 ՏԱՐՎԱ ԳԵՐՄԱՆԱ-ՀԱՅԿԱԿԱՆ ՀԱՐԱԲԵՐՈՒԹՅՈՒՆՆԵՐ» գիրքը։

Գրականություն 

 «Արա Բերքյան․ կյանք և գործունեություն», Լիզա Բերքյան-Աբրահամյան, Երևան, 2014, «Տիգրան Մեծ» հրատարակչատուն։ ISBN 978-9939-0-1061-8
 Էննո Մեյեր, Արա Յ. Բերքյան «Հռենոսի և Արաքսի միջև. Գերմանա-հայկական հարաբերությունների 900 տարին», Գերմաներենից թարգմանեց և հրատարակության պատրաստեց Լիզա Բերքյան-Աբրահամյանը.― 2016, Երևան, «Տիգրան Մեծ» հրատ. 284 էջ, ISBN 978-99941-0-751-3
 «Վերհուշի մասունքներ», «ՎՄՎ-Պրինտ» հրատ․, Երևան, 2018, էջ 307, ISBN։978-9939-60-521-0

Ծանոթագրություններ

Արտաքին հղումներ 

 Friendship Between the Rhine and the Arax, Oct/22/2016 — Muriel Mirak-Weissbach
 «Դու քեզ ու քո ժողովրդի արմատին նայիր», Իրատես de facto, Հրաչյա Մաթևոսյան, 21.10.2014
 Memoirs of an Armenian in Germany, Feb/22/2019

Հայ լրագրողներ
Հայ թարգմանիչներ
Հայ մատենագետներ
ՀՊՄՀ շրջանավարտներ
Հայաստանի ժուռնալիստների միության անդամներ